La Policia de la Generalitat – Mossos d'Esquadra (PG-ME), en el seu conjunt, promou la seguretat per a les persones amb discapacitat per tal de prevenir, detectar, atendre i fer un seguiment de la victimització d'aquestes persones.
Gràcies a aquesta tasca i al que estan realitzant les Oficines de Relacions amb la Comunitat impulsant aquesta treball entre les diferents entitats de Persones amb Discapacitat Intel·lectual (PDI) que hi ha a Catalunya, La Plataforma per la Gestió Policial de la Diversitat, ha guardonat en la seva VII edició amb el reconeixement "Daniel Wagman" a la Campanya per prevenir els abusos a les persones amb discapacitat intel·lectual de la PG-ME.
L'objectiu d'aquest reconeixement és fer una distinció pública als serveis policials i als seus centres oficials de formació, que desenvolupin tasques en matèria de gestió de la societat diversa que siguin mereixedores de reconeixement.
La Plataforma per a la Gestió Policial de la Diversitat consisteix en un espai de trobada entre representants de la societat diversa i els serveis policials, que va néixer l'any 2010 per impulsar i promoure canvis en els serveis policials i millores en els seus procediments d'actuació per garantir un tracte igualitari i no discriminatori adaptat a la diversitat social tenint en compte especialment als grups minoritaris més vulnerables a la desigualtat i la discriminació.
Actualment, la PG-ME disposa de quatre guies policials on es donen consells als agents del cos per millorar l'assistència a les persones amb discapacitat o amb algun tipus de trastorn.
Les guies validades són pel trastorn de l'espectre autista (TEA), síndrome de tourette, demències i persones amb discapacitat intel·lectual (PDI).
Des de les Oficines de Relacions amb la Comunitat (ORC), els Grups d'Atenció a la Víctima (GAV) i diverses entitats que treballen amb persones amb discapacitat intel·lectual es va detectar la manca de recursos per prevenir els abusos a les PDI.
Dins de l'Estratègia de Relacions amb la Comunitat (ERC) de la PG-ME es va crear una comissió de treball integrada per diversos serveis del cos per crear nous recursos i eines preventives per millorar i prevenir els abusos a les PDI.
A partir d'aquesta comissió va néixer la campanya per prevenir els abusos a PDI.
Aquesta campanya de proximitat i sensibilització és un projecte pioner en l'àmbit europeu que consisteix en la realització de diverses accions i eines per prevenir, detectar, atendre i fer el seguiment i la protecció corresponent dels abusos a les PDI.
L'objectiu d'aquesta campanya es prevenir i detectar els abusos que poden patir les PDI, potenciant la seva autonomia i garantint la seva plena inclusió en la societat.
La finalitat es que les pròpies PDI coneguin els diversos tipus d'abusos per si es troben en una situació d'abús tinguin les eines i recursos per prevenir-ho i en el cas de ser víctima que sàpiguen com actuar.
Dins de les accions de la campanya hi ha uns tallers divulgatius de prevenció, formació als agents policials i una guia per a l'assistència a persones amb discapacitat intel·lectual PDI en l'àmbit de la seguretat.
Els tallers són molt interactius i es generen dinàmiques de grup participatives entre les PDI i el policia per tractar els diferents abusos (físics, psicològic, sexual, abusos relacionats amb l'ús de les tecnologies, temes d'odi i discriminació pel fet de ser una persona amb discapacitat) amb unes vinyetes de suport per facilitar la comprensió i comunicació amb aquest col·lectiu.
A través de la guia per a l'assistència a les PDI i amb la formació policial s'ha dotat als agents policials dels coneixements i els recursos bàsics per saber identificar i interactuar adequadament amb les PDI de manera que l'actuació policial sigui adaptada a les necessitats de comprensió i comunicació d'aquest col·lectiu en diferents situacions.
En aquesta iniciativa van participar diversos serveis de la PG-ME en col·laboració amb l'entitat representant de les persones amb discapacitat intel·lectual de Catalunya, DINCAT que representa prop de 300 entitats socials que treballen conjuntament per oferir serveis i recursos que potencien l'autonomia de la persona i que garanteixen la seva plena inclusió en la societat en totes les etapes vitals i en tots els àmbits i d'altres entitats de PDI territorials.